I fire år var en lille pige angiveligt offer for sin bedstefars gentagne seksuelle overgreb.

En mand, der bestrider en ledende rolle i en dansk fagforening, er blevet tiltalt for adskillige overgreb på sit barnebarn.

Det fremgår af anklageskriftet i sagen, som B.T. har fået aktindsigt i.

Manden skulle ifølge politiet have udøvet voldtægt ved 'andet seksuelt forhold end samleje' med sit sted-barnebarn hele otte gange i perioden fra 2013 og frem til sommeren 2017.

Af anklageskriftet fremgår det videre, at overgrebene angiveligt har fundet sted på tidspunkter, hvor manden skulle passe den lille pige.

Foruden sin fremtrædende rolle i fagforeningen har manden modtaget en fortjenstmedalje af Dronningen.

Manden er beskyttet af navneforbud, og B.T. er dermed afskåret fra at komme nærmere ind på hans identitet.

B.T. har uden held forsøgt at få en kommentar fra mandens advokat. Det vides således ikke, hvordan han forholder sig til tiltalen.

Sagen bliver behandlet som en domsmandsag, og den begynder i slutningen af august.